ΓΡΑΠΤΗ ΕΡΩΤΗΣΗ E-0208/99

υποβολή: Armelle Guinebertière (UPE) προς την Επιτροπή

(12 Φεβρουαρίου 1999)

Θέμα: Ενίσχυση στην εκτροφή προβάτων

Το εισόδημα των εκτροφέων προβάτων είναι μεταξύ των χαμηλότερων στον αγροτικό τομέα. Η μείωση της τιμής του πρόβειου κρέατος (κατά 50 % κατά το διάστημα 1997-1998) καθιστά αναγκαίο τη λήψη απόφασης για να ενισχυθεί ο τομέας.

Αποδείχθηκε, κατάρχάς, περιττός ο μηχανισμός δημοσιονομικής σταθεροποίησης, που τέθηκε σε εφαρμογή το 1998 για τον υπολογισμό της κοινοτικής πριμοδότησης στον εν λόγω τομέα. Η αισθητή αύξηση του ευρωπαϊκού κεφαλαίου προβάτων έπαψε αφότου καθιερώθηκαν τα δικαιώματα πριμοδότησης ύστερα από τη μεταρρύθμιση του 1992. Εντούτοις, η πριμοδότηση για την ύπαιθρο εξακολουθεί να δικαιολογείται πλήρως.

Κατά δεύτερον, υπάρχει κίνδυνος να δημιουργηθεί ανισορροπία: η εφαρμογή της πριμοδότησης για την εντατικοποίηση, η οποία προβλέπεται στο πλαίσιο της ΚΟΑ του βοείου κρέατος, ενδέχεται να στρέψει τους "μεικτούς" παραγωγούς (προβάτων και βοοειδών), σε πολλές ζώνες, προς την παραγωγή βοείου κρέατος μόνο. Θα ήταν ευκταίο να ληφθεί, στο πλαίσιο της πρότασης κανονισμού για την ανάπτυξη της υπαίθρου, ισότιμο μέτρο, ούτως ώστε να καθιερωθεί και για τον κλάδο της εκτροφής προβάτων πριμοδότηση για την εντατικοποίηση.

Δεν πιστεύει η Επιτροπή ότι θα πρέπει να αναζητηθούν λύσεις, συνδεδεμένες βεβαίως με σύστημα που θα εξαρτάται από τις κοινοτικές αποζημιώσεις, προκειμένου να περιορισθούν και να προληφθούν οι δυσκολίες στον εν λόγω τομέα;

Απάντηση του κ. Fischler εξ ονόματος της Επιτροπής

(12 Μαρτίου 1999)

Είναι γεγονός ότι το 1998 υπήρξε μία δύσκολη χρονιά για πολλούς από τους τομείς κρέατος και ο τομέας πρόβειου κρέατος δεν αποτέλεσε εξαίρεση. Ωστόσο, οι τιμές μειώθηκαν σχετικά λιγότερο απ ότι στους άλλους τομείς κρέατος και αντισταθμίστηκαν πλήρως από την πριμοδότηση στην προβατίνα, που αυξήθηκε κατά 50,3 % σε σύγκριση με το προηγούμενο έτος. Οι τιμές των προβάτων μειώθηκαν κατά 13,3 % το 1998 σε σύγκριση με τον μέσο όρο του προηγούμενου έτους.

Παρόλο που οι παραγωγοί πρόβειου κρέατος έχουν ενδεχομένως εισοδήματα τα οποία είναι χαμηλότερα από πολλούς άλλους γεωργικούς τομείς, ο τομέας πρόβειου κρέατος λαμβάνει σχετικά υψηλό επίπεδο υποστήριξης. Το μερίδιο από τις δαπάνες του Ευρωπαϊκού Γεωργικού Ταμείου Προσανατολισμού και Εγγυήσεων - τμήμα εγγυήσεων που του αναλογεί (7-8 %) ξεπερνά πάνω από τέσσερις φορές τη συνδρομή του στην τελική γεωργική παραγωγή.

Η Επιτροπή δεν έχει την πρόθεση να προτείνει αύξηση της βασικής τιμής με κατάργηση του σταθεροποιητή. Ο κατ αποκοπήν συντελεστής 7 %, που εισήχθη κατά την μεταρρύθμιση του 1992, αντισταθμίστηκε από την καθιέρωση της πριμοδότησης "αγροτικός κόσμος" για τους παραγωγούς μειονεκτικών περιοχών. Δεδομένης της εν λόγω σχέσης η κατάργηση του σταθεροποιητή θα έθετε σε κίνδυνο την πληρωμή της πριμοδότησης "αγροτικός κόσμος". Επιπλέον, η κατάργηση του σταθεροποιητή θα επέφερε αύξηση των δαπανών του προϋπολογισμού που θα είχε ως αποτέλεσμα για παράδειγμα, να αυξηθούν κατά περίπου 25 % οι δαπάνες σχετικά με την πριμοδότηση στην προβατίνα 1998 (περίπου 365 εκατ. ευρώ).

Επίσης, η Επιτροπή δεν έχει την πρόθεση να προτείνει πριμοδότηση εκτατικοποίησης στον τομέα των αιγοπροβάτων. Είναι γεγονός ότι ο αριθμός των προβατίνων που δηλώνονται για την πριμοδότηση λαμβάνεται υπόψη στον υπολογισμό της πυκνότητας των αγελών στον τομέα των βοοειδών ώστε να αποφευχθεί οποιαδήποτε διάκριση μεταξύ των μικτών παραγωγών προβατοειδών και βοοειδών και των παραγωγών μόνο βοοειδών. Ωστόσο, η εισαγωγή ενός παρόμοιου συστήματος για τον τομέα των προβατοειδών θα απέβαινε σε βάρος παραγωγών ορισμένων περιφερειών της Κοινότητας οι οποίοι δεν διαθέτουν γαίες που θα μπορούσαν να τις δηλώσουν σε μία αίτηση ενίσχυσης στην έκταση ώστε να τεκμηριωθεί το δικαίωμα για πριμοδότηση εκτατικοποίησης. Εξάλλου, η πριμοδότηση εκτατικοποίησης εφαρμόζεται στον τομέα των βοοειδών από το 1993 χωρίς να υπάρξει καμία επίπτωση στον τομέα των προβατοειδών.